《玉晨观》
清代·骆绮兰

地肺开金阙，天文应玉晨。灵风宵步斗，旭日晓朝真。

阶净松能扫，门閒鹤自巡。碑应镌碧落，路已隔红尘。

紫诰云边下，《黄庭》案上陈。山中陶宰相，世外魏夫人。

果熟猿知采，丹成虎亦驯。华阳仙洞里，好领四时春。

作者简介：江苏句容人，字佩香，号秋亭。金陵龚世治妻。早寡，迁居丹徒。工诗，为袁枚女弟子。作画亦有天趣。有《听秋轩诗稿》。